ลอตเตอรี่ ผลดีผลเสีย ต่อประเทศ และประชาชน
จึงกลายมาเป็นคำถามที่ว่าประเทศไทย และประชาชนจะได้ผลดี หรือผลเสียอะไรจากลอตเตอรี่บ้าง ? ลงทุนแมนจะเล่าให้ฟัง
19 ต.ค. 2565

ลอตเตอรี่ ผลดีผลเสีย ต่อประเทศ และประชาชน /โดย ลงทุนแมน
รู้หรือไม่ว่าเมื่อปีที่แล้ว มีคนไทยซื้อหวยกว่า 24.6 ล้านคน คิดเป็นกว่า 1 ใน 3 ของประชากรทั้งประเทศ
เรียกได้ว่าเติบโตขึ้นอย่างต่อเนื่อง จาก 21.4 ล้านคน ในปี 2560 หรือเมื่อ 5 ปีที่แล้ว
แถมในปีนี้ ภาครัฐก็ยังได้มีการเปิดตัว “สลากดิจิทัล” บนแอปเป๋าตัง
ซึ่งก็น่าจะยิ่งทำให้คนไทยสามารถเข้าถึง และซื้อหวยกันมากขึ้นไปอีก
จึงกลายมาเป็นคำถามที่ว่าประเทศไทย และประชาชนจะได้ผลดี หรือผลเสียอะไรจากลอตเตอรี่บ้าง ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
รู้หรือไม่ว่า ปีที่แล้ว สำนักงานสลากกินแบ่งรัฐบาล ส่งเงินรายได้แผ่นดินกว่า 5 หมื่นล้านบาท เพิ่มขึ้นเกือบ 10% จากปีก่อน แถมเป็นการเพิ่มขึ้นนับตั้งแต่ปี 2552 หรือต่อเนื่องยาวนานมาแล้ว 12 ปีติดต่อกัน
อีกความหมายหนึ่งก็คือ สำนักงานสลากกินแบ่งรัฐบาล เป็นเครื่องจักรผลิตเงินสดให้กับภาครัฐ
โดยเงินที่นำส่งตรงนี้ ก็จะถูกนำไปใช้พัฒนาประเทศในด้านต่าง ๆ ต่อไปได้
ส่วนอีกฝ่ายที่ได้รับรายได้จากการจำหน่ายลอตเตอรี่ นั่นก็คือ “ผู้ขายลอตเตอรี่”
สำนักงานสลากกินแบ่งรัฐบาล จะจัดสรรสลากให้ตัวแทนนำไปจำหน่าย
โดยขายให้ตัวแทนในราคาฉบับละ 70.4 บาท
กำหนดให้ตัวแทนขายในราคาฉบับละ 80 บาท
เท่ากับว่าผู้ขาย ก็จะได้กำไร 9.6 บาทต่อฉบับ
เมื่อเทียบกับจำนวนลอตเตอรี่ ที่ถูกพิมพ์ขึ้นมาจำหน่ายประมาณ 99 ล้านฉบับต่องวด หมายความว่าผู้ขายลอตเตอรี่จะได้กำไรราว 954 ล้านบาทต่องวด หรือคิดเป็น 22,896 ล้านบาทต่อปี
มูลค่าตรงนี้ ก็เรียกได้ว่าเป็นการกระจายรายได้ให้กับสมาคม องค์กร และมูลนิธิ รวมถึงเป็นการสร้างอาชีพให้กับคนไทยได้เหมือนกัน
จริงอยู่ว่าแม้ประเทศจะได้เงินเยอะขึ้น และผู้ที่นำสลากมาขายจะมีรายได้ 
แต่ในอีกด้านหนึ่ง ก็อาจเป็นคนไทยเองเหมือนกัน ที่เป็นผู้ซื้อสลากและต้องจ่ายเงินออกจากกระเป๋า
เรามาดูกันต่อว่าในแต่ละปี 
คนไทยซื้อสลากเสี่ยงดวงกันมากขนาดไหน ?
คำตอบก็คือ “เกือบ 2 แสนล้านบาท”
โดยมูลค่าดังกล่าวเป็นจำนวนเงินที่คนไทยซื้อลอตเตอรี่ในปีที่ผ่านมา 
หากเรานำไปเทียบกับปริมาณเงินฝากออมทรัพย์รวมของคนไทยทั้งประเทศ ที่มีอยู่ราว 11.13 ล้านล้านบาท จะคิดเป็น 1.71%
แปลว่าหากเราไม่ได้ซื้อสลากและนำเงินไปเก็บออม คนไทยจะออมเงินเพิ่มขึ้นได้ราว 1 ล้านล้านบาท ทุก ๆ 5 ปี
ตามหลักเศรษฐศาสตร์แล้ว ระดับการออมจะสอดคล้องกับระดับการลงทุน
หากมีการออมเพิ่มขึ้น ธนาคารพาณิชย์ก็จะสามารถให้เงินกู้ยืมแก่ธุรกิจ เพื่อนำไปลงทุนในโครงการลงทุนต่าง ๆ ได้มากขึ้นด้วย
นอกจากนั้น การที่เรามีเงินเก็บออมมากขึ้น ก็อาจเป็นการช่วยลดภาระรายจ่ายและปัญหาต่าง ๆ ของรัฐบาลได้เช่นกัน
ยกตัวอย่างเช่น ปัญหาหนี้ครัวเรือน หรือการที่เรามีเงินไม่พอใช้ในยามเกษียณ อาจเป็นปัญหาสำคัญของรัฐบาล ในยามที่ประเทศไทยกำลังจะก้าวเข้าสู่สังคมผู้สูงอายุอย่างเต็มรูปแบบ ในปี 2574 หรืออีกไม่ถึง 10 ปีข้างหน้า
แล้วทำไมคนไทย ยังคงซื้อลอตเตอรี่ เพิ่มขึ้นทุกปี ?
เหตุผลในด้านจิตวิทยาระบุว่า เพราะคนต้องการความตื่นเต้นและความสุข รวมถึงต้องการมีส่วนร่วมกับสังคม แต่เหตุผลที่สำคัญที่สุด ก็คงหนีไม่พ้น “การรวยทางลัด” จากการถูกรางวัล
แต่เหตุผลสำคัญนี้เองก็นำมาสู่คำถามที่ว่า โครงสร้างทางเศรษฐกิจของเราเป็นอย่างไร
ถึงทำให้แนวโน้มการรวยทางลัด เพิ่มขึ้นอย่างต่อเนื่องมายาวนานถึง 12 ปี
เพราะหากโครงสร้างต่าง ๆ ของประเทศเอื้อต่อการสร้างธุรกิจ และการทำงาน เช่น เราสามารถเข้าถึงการศึกษาที่มีคุณภาพได้ง่ายขึ้น หรือเรามีโอกาสในการทำงาน และมีการกระจายรายได้ที่เป็นธรรม
คนไทยอาจมีตัวเลือกในการใช้ชีวิตที่มากขึ้น โดยไม่ต้องหวังพึ่งกับโอกาสเพียง 1.4% ที่จะถูกลอตเตอรี่ในแต่ละงวด..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-